
Proiect

PARLAMENTUL REPUBLICII MOLDOVA
L E G E 

CU PRIVIRE LA SOCIETĂŢILE CU RĂSPUNDERE LIMITATĂ

Parlamentul adoptă prezenta lege ordinară.

Titlul I. DISPOZIŢII GENERALE

Articolul 1. Domeniul de aplicare 

Prezenta lege reglementează modul de constituire, de funcţionare, particularităţile de reorganizare şi modul de lichidare a societăţilor cu răspundere limitată.
Articolul 2. Statutul juridic al societăţii

(1) Societatea cu răspundere limitată (în continuare - societatea) este o societate comercială cu personalitate juridică al cărei capital social este divizat în părţi sociale conform actului de constituire şi ale cărei obligaţii sînt garantate cu patrimoniul societăţii. 

(2) Societatea îşi exercită, de la data constituirii, drepturile şi obligaţiile sale prin intermediul unuia sau mai multor administratori.
Articolul 3. Denumirea societăţii

(1) Denumirea deplină a societăţii trebuie să includă în mod obligatoriu cuvintele scrise în limba de stat "Societate cu Răspundere Limitată", iar denumirea prescurtată trebuie să conţină abrevierea "S.R.L." 

(2) Societatea va utiliza denumirea numai în formula în care este indicată în actul de constituire şi în Registrul de stat al întreprinderilor.

(3) Orice act şi scrisoare ale societăţii trebuie să cuprindă denumirea, sediul, numărul de identificare de stat (IDNO), numele şi prenumele administratorului.
Articolul 4. Sediul

(1) Societatea are un sediu, indicat în actul de constituire. Orice schimbare a sediului societăţii trebuie menţionată în actul de constituire şi înregistrată în Registrul de stat al întreprinderilor.

(2) Adresa juridică a societăţii este cea de la sediul ei.
Articolul 5. Scopul

(1) Societatea este constituită în scopul exercitării oricărei activităţi lucrative neinterzise de lege.

(2) Unele genuri de activitate stabilite de lege se desfăşoară numai pe bază de licenţă.
Articolul 6. Durata activităţii

Societatea este constituită pentru o durată nelimitată, dacă actul de constituire nu prevede altfel.

Articolul 7. Filialele şi reprezentanţele societăţii

(1) Societatea este în drept să înfiinţeze filiale şi reprezentanţe în Republica Moldova în conformitate cu prezenta lege şi cu alte  acte legislative, iar în străinătate - şi în conformitate cu legislaţia statului străin, dacă acordul internaţional la care Republica Moldova este parte nu prevede altfel.

(2) Filiala este o subdiviziune separată a societăţii, care este situată în afara sediului societăţii şi poate să îndeplinească toate împuternicirile acesteia, inclusiv cele de reprezentare, sau o parte din ele.

(3) Reprezentanţa  este o subdiviziune separată a societăţii, care este situată în afara sediului societăţii, reprezintă şi apără interesele ei.

(4) Societatea dotează filiala şi reprezentanţa cu bunuri care figurează în inventarul societăţii, iar bunurile filialei - şi în inventarul separat al filialei.

(5) Filiala şi reprezentanţa nu sînt persoane juridice şi acţionează în numele societăţii, pe baza regulamentelor aprobate de societate. De activitatea filialei şi reprezentanţei răspunde societatea care le-a înfiinţat.

(6) Administratorul filialei sau al reprezentanţei îşi exercită atribuţiile în temeiul regulamentului filialei sau  reprezentanţei, aprobat de societate, şi al mandatului eliberat de societate.
Articolul 8. Dobîndirea personalităţii juridice şi răspunderea

(1) Societatea dobîndeşte personalitate juridică de la data înregistrării de stat.

(2) Societatea răspunde pentru obligaţiile asumate cu toate bunurile sale. 

(3) Asociaţii nu răspund pentru obligaţiile societăţii. Ei suportă riscul pierderilor ce rezultă din activitatea societăţii în limitele participaţiunii lor la capitalul social.

(4) Asociatul care nu a vărsat în termenul stabilit aportul subscris răspunde subsidiar pentru obligaţiile societăţii, în limita aportului subscris.

Titlul II. CONSTITUIREA SOCIETĂTII

Articolul 9. Asociaţii

(1) Societatea poate fi constituită de una sau de mai multe persoane fizice şi / sau juridice, cărora legea sau actul de constituire nu le interzice aceasta. Numărul de asociaţi nu poate fi mai mare de 50. Societatea cu un număr mai mare de 50 de asociaţi este obligată, în termen de 6 luni, să se transforme în societate pe acţiuni de tip deschis, să se divizeze sau să se lichideze. În cazul neîndeplinirii condiţiilor nominalizate, societatea va fi lichidată forţat de către instanţa de judecată, la cererea persoanelor interesate sau a procuraturii.

(2) La data înregistrării de stat a societăţii fondatorii devin asociaţi. 

(3) Influenţa asociatului asupra voinţei societăţii depinde de mărimea părţii sociale deţinute în capitalul social.
Articolul 10. Actul de constituire

(1) Societatea se constituie prin act de constituire.

(2) Actul de constituire se semnează de toţi fondatorii şi se autentifică notarial. Semnarea actului de constituire de către reprezentanţii fondatorilor persoane fizice se admite numai pe baza procurii autentificate notarial. Semnarea actului de constituire de către reprezentanţii fondatorilor persoane juridice se admite pe baza procurii semnate de administratorul persoanei juridice şi autentificate prin sigiliul persoanei juridice. 

(3) Actul de constituire se întocmeşte în limba de stat. La solicitarea fondatorilor, actul de constituire poate fi întocmit suplimentar şi în altă limbă.

Articolul 11. Conţinutul actului de constituire

(1) Actul de constituire al societăţii trebuie să cuprindă:
a) numele, locul  şi data naşterii, domiciliul, cetăţenia şi datele din actul de identitate al fondatorului persoană fizică; denumirea, sediul, naţionalitatea, numărul de înregistrare (de identificare) de stat al fondatorului persoană juridică;

b) denumirea societăţii;

c) obiectul de activitate;
d) cuantumul capitalului social;

e) valoarea nominală a participaţiunilor asociaţilor;
f) participaţiunile (aporturile) asociaţilor, modul şi termenul de vărsare a lor;

g) valoarea bunurilor constituite ca participaţiune în natură şi modul de evaluare, dacă au fost făcute asemenea aporturi;

h) sediul societăţii;

i) structura, atribuţiile, modul de constituire şi de funcţionare a organelor de conducere ale societăţii;

j) modul de reprezentare;

k) filialele şi reprezentanţele societăţii (dacă există);

l) temeiul şi modul de reorganizare şi lichidare a societăţii.

(2) Actul de constituire poate să cuprindă şi alte prevederi care nu contravin legii.
Articolul 12. Forţa juridică a actului de constituire

(1) Dispoziţiile actului de constituire sînt obligatorii pentru asociaţi şi organele societăţii.

(2) Dispoziţiile actului de constituire şi modificările aduse acestora sînt opozabile terţilor din momentul înregistrării societăţii în Registrul de stat al întreprinderilor sau, respectiv, din momentul înregistrării modificării.

Articolul 13. Statutul juridic al societăţii pînă la înregistrare

(1) Pînă la momentul înregistrării de stat societatea nu este persoană juridică. 

(2) Persoanele care au acţionat în numele societăţii pînă la înregistrarea societăţii răspund nelimitat şi solidar pentru actele juridice încheiate.
Articolul 14. Înregistrarea de stat a societăţii

(1) Societatea este supusă înregistrării de stat la Camera Înregistrării de Stat în modul şi termenul stabilit de lege.

(2) Cererea de înregistrare a societăţii şi actele necesare înregistrării se depun de către asociaţi (asociat) sau de către persoanele împuternicite în temeiul legii.

(3) Dacă înregistrarea nu a avut loc în termenul de trei luni de la data autentificării actului de constituire, asociaţii ei sînt eliberaţi de obligaţiile ce decurg din subscripţiile lor, dacă actul de constituire nu prevede altfel.

(4) Persoanele care au acţionat în numele societăţii sînt obligate să predea administratorului societăţii toate actele şi corespondenţa cu privire la înregistrare.

(5) Dacă se solicită şi înregistrarea unei sau mai multor filiale, în actul de constituire trebuie să fie indicat sediul acestora.
Articolul 15. Modificarea actului de constituire

(1) Actul de constituire poate fi modificat numai prin hotărîrea adunării asociaţilor.

(2) Cu excepţiile stabilite de lege, hotărîrea cu privire la modificarea actului de constituire se adoptă cu cel puţin trei pătrimi din numărul total de voturi. Modificările care au drept scop sporirea prestaţiilor asociaţilor stabilite de statutul societăţii se adoptă cu votul unanim al  asociaţilor.
(3) Actele privind înregistrarea de stat a modificărilor operate în actul de constituire vor fi semnate la Camera Înregistrării de Stat de către toţi asociaţii care au votat pentru aceste modificări sau, după caz, de secretarul adunării sau unul din administratorii societăţii, împuternicit prin decizia adunării asociaţilor.

Articolul 16. Particularităţile constituirii societăţii cu asociat unic

(1) Societatea poate avea ca asociat unic o persoană fizică, o altă societate comercială, instituţie privată sau asociaţie. Aportul în numerar al asociatului unic va fi vărsat integral pînă la înregistrarea de stat a societăţii.
(2) Filialelor societăţilor comerciale străine li se vor aplica dispoziţiile societăţii cu asociat unic.
(3) Aportul în natură al asociatului unic va fi vărsat în cel mult 30 de zile de la înregistrarea de stat a societăţii. Dovada vărsării acestui aport va fi prezentată organului de înregistrare în termen de 10 zile de la transmitere. Aportul în natură al asociatului unic va fi evaluat de un expert independent.
Articolul 17. Efectele prezentării declaraţiilor false

(1) Asociaţii sau administratorul care, în scopul constituirii societăţii, a prezentat informaţii false este obligat să repare daunele aduse prin aceasta societăţii sau terţilor. Sînt scutiţi de la repararea daunelor cei care nu au avut sau nu au putut să aibă cunoştinţă de aceste neregularităţi.

(2) Refuzul societăţii la dreptul de a pretinde repararea daunelor stabilite la alin. (1) este nul dacă repararea daunelor este necesară pentru satisfacerea intereselor creditorilor societăţii.

(3) Cerinţele de încasare a prejudiciului societăţii menţionate la alin.(1) şi (2) se prescriu la expirarea a trei ani. Termenul de prescripţie începe să curgă din data înregistrării societăţii.

Articolul 18. Nulitatea societăţii

Societatea poate fi declarată nulă prin hotărîre judecătorească, în condiţiile şi modul stabilite de legislaţia în vigoare.

Titlul III. CAPITALUL SOCIAL Şl PATRIMONIUL SOCIETĂŢII

Articolul 19. Capitalul social

(1) Capitalul social al societăţii se constituie din aporturile asociaţilor şi reprezintă valoarea minimă a activelor pe care trebuie să le deţină societatea.

(2) Capitalul social al societăţii nu poate fi mai mic decît 30000 lei. 

Articolul 20. Aporturi

(1) Aportul asociatului la capitalul social al societăţii este considerat a fi în numerar, dacă actul de constituire nu prevede altfel.

(2) Pînă la data înregistrării de stat a societăţii, fiecare fondator trebuie să verse în numerar în contul societăţii cel puţin patruzeci la sută din suma aportului subscris, dacă legea sau statutul nu prevede o proporţie mai mare. Fiecare asociat trebuie să verse integral aportul subscris în cel mult şase luni de la data înregistrării societăţii. Dreptul societăţii de a reclama aportul de la asociat se prescrie la data expirării a trei ani de la înregistrarea de stat a societăţii. 

(3) În calitate de aport la capitalul social pot servi drepturile patrimoniale, drepturile de folosinţă şi de altă natură, care pot fi evaluate în bani.

(4) În perioada de activitate a societăţii, asociaţii acesteia nu pot cere restituirea aportului lor depus în capitalul social.

(5) Asociatul care nu a vărsat în termenul stabilit aportul său este obligat să repare daunele aduse societăţii, dacă angajamentul asumat a generat aceste daune. Dacă administratorul societăţii nu cere asociatului să verse neîntîrziat aportul şi să acopere prejudiciul cauzat prin întîrziere, fiecare asociat este în drept, în limitele termenului de prescripţie, să ceară, în numele societăţii, vărsarea aportului şi repararea prejudiciului.

(6) Suma totală a aporturilor nu poate fi mai mică decît mărimea capitalului social.

(7) Asociaţii nu pot fi eliberaţi de obligaţia de a vărsa aportul. Creanţa societăţii privind transmiterea aportului nu poate fi stinsă prin compensaţie. Cu privire la obiectul aportului în natură nu poate fi opus dreptul de retenţie întemeiat pe o creanţă care nu se referă la acest obiect.

(8) Asociaţii pot fi eliberaţi de obligaţia de a vărsa aportul prin reducerea capitalului social cel mult în mărimea sumei cu care a fost redus capitalul social.

Articolul 21. Aportul în natură

(1) Obiect al aportului în natură îl constituie orice bun aflat în circuitul civil  care este util pentru activitatea de întreprinzător a societăţii. Bunul care face obiect al aportului în natură trebuie indicat în actul de constituire, cu excepţia transmiterii acestuia pentru majorarea capitalului social. 
(2) Aporturile în natură se evaluează în bani de către un evaluator independent şi se aprobă de adunarea asociaţilor. Asociatul care a transmis aportul şi evaluatorul răspund solidar faţă de creditorii societăţii, în limitele supraevaluării. Pretenţiile privind corectitudinea evaluării se pescriu în termen de trei ani de la momentul evaluării.
(3) Actul de constituire al societăţii poate prevedea ca nemijlocit adunarea asociaţilor să decidă asupra valorii aportului în natură, fără implicarea evaluatorului, iar în cazul dezacordului asociaţilor privind suma evaluării, dreptul de evaluare să fie transmis unui evaluator independent.
(4) Bunurile ce fac obiect al aportului în natură devin proprietatea societăţii, dacă actul de constituire nu prevede altfel.
Articolul 22. Partea socială

(1) Partea socială reprezintă fracţiunea din capitalul social al societăţii, stabilită în funcţie de mărimea aportului, şi încorporează toate drepturile şi obligaţiile asociatului. Partea socială este indivizibilă, dacă actul de constituire nu prevede altfel.

(2) Dacă actul de constituire sau hotărîrea adunării asociaţilor prevede că aportul trebuie să fie mai mare decît valoarea nominală a părţii sociale, raportul dintre valoarea nominală a părţii sociale şi aport trebuie să fie acelaşi pentru toţi asociaţii.

(3) Asociatul poate deţine o singură parte socială, care nu poate fi mai mică de un leu. Părţile sociale pot avea mărimi diferite. Partea socială trebuie să fie divizibilă în lei fără rest prin o unitate.

(4) Fiecare un leu din capitalul social acordă dreptul la un vot.

(5) În cazul în care asociatul dobîndeşte partea socială sau o fracţiune din partea socială a altui asociat, partea socială a acestuia se majorează proporţional valorii părţii sociale dobîndite. 

(6) Actul de constituire poate limita mărimea maximă a părţii sociale a asociaţilor, însă atare limitare nu poate fi stabilită faţă de un asociat anume. Dacă actul de constituire nu prevede altceva, asociaţii pot schimba coraportul dintre părţile sociale. 

(7) Societatea va elibera asociatului care a depus integral aportul un certificat, care atestă deţinerea părţii sociale şi mărimea acesteia.

Articolul 23. Înstrăinarea părţii sociale

(1) Partea socială sau o fracţiune a părţii sociale poate fi înstrăinată liber soţului, rudelor şi afinilor în linie dreaptă fără limită şi în linie colaterală pînă la gradul doi inclusiv, celorlalţi asociaţi şi societăţii, dacă actul de constituire nu prevede altfel. 

(2) În cazul în care asociatul care nu a vărsat integral aportul subscris solicită înstrăinarea părţii sociale vărsate parţial, obligaţia de a vărsa suma restantă revine persoanei care a procurat această parte socială.

(3) În cazul înstrăinării părţii sociale unor altor persoane decît cele menţionate la alin.(1), asociaţii au dreptul de preemţiune. Înstrăinarea se face în acest caz în condiţiile alin.(4)-(9). 

(4) Asociatul care intenţionează să înstrăineze parţial sau integral partea socială transmite o ofertă scrisă administratorului societăţii. Acesta aduce oferta la cunoştinţa tuturor asociaţilor în termen de 15 zile de la data transmiterii.

(5) Asociaţii trebuie să-şi formuleze în scris acceptarea şi să o transmită administratorului în termen de 15 zile de la data primirii ofertei. Asociatul indică mărimea fracţiunii din partea socială pe care intenţionează să o dobîndească.

(6) Dacă există mai mulţi solicitanţi, fiecare dobîndeşte o fracţiune a părţii sociale în mărimea solicitată. În cazul dezacordului dintre ei, partea socială este distribuită proporţional părţii sociale deţinute de fiecare solicitant.

(7) Dacă, în termen de 30 de zile de la data transmiterii ofertei, asociaţii sau societatea nu a procurat partea socială, aceasta poate fi înstrăinată unui terţ la un preţ care să nu fie mai mic decît cel indicat în ofertă.

(8) În cazul vînzării părţii sociale sau a unei fracţiuni din aceasta cu încălcarea dreptului de preemţiune, fiecare asociat poate, în decursul a 3 luni de la data cînd a aflat despre încheierea actului juridic, să ceară pe cale judiciară ca drepturile şi obligaţiile cumpărătorului să treacă la el.

(9) Actul juridic de înstrăinare a părţii sociale se autentifică notarial.

(10) Orice clauză contrară prevederilor alin.(2)-(9) este nulă.

Articolul 24. Dobîndirea de către societate a părţii sociale proprii

(1) Societatea poate dobîndi, dacă au fost achitate integral, părţi sociale proprii doar:

a) de la asociatul care şi-a propus spre vînzare partea socială sau o parte din ea, iar adunarea asociaţilor, la cererea vînzătorului, a hotărît ca aceasta să fie dobîndită de societate;

b) de la succesorii asociatului decedat;

c) în cazul executării silite a creanţelor creditorului asociatului;

d) în cazul excluderii asociatului.

(2) Partea socială poate fi dobîndită de societate doar din contul activelor care depăşesc mărimea capitalului social şi al altor fonduri pe care societatea este obligată să le constituie şi din care nu se permite să se facă plăţi asociaţilor.

(3) Societatea care a dobîndit o parte socială din capitalul său social nu este în drept să participe la vot în cadrul adunării asociaţilor, să obţină pentru această parte socială o parte din beneficiul repartizat şi să obţină o parte din averea societăţii în cazul lichidării ei.

(4) Societatea este obligată să micşoreze capitalul social proporţional valorii părţii sociale dobîndite în cazul în care partea socială nu este înstrăinată în termen de 6 luni din momentul dobîndirii ei.

(5) Societatea nu poate procura partea sa socială de la asociatul unic.

(6) Dacă societatea deţine propriile sale părţi sociale, majoritatea necesară la adoptarea hotărîrilor de către adunarea asociaţilor se determină din voturile care le dau părţile sociale deţinute de asociaţi.

Articolul 25. Gajarea părţii sociale

(1) Asociatul poate să gajeze partea socială sau o fracţiune din ea altui asociat sau unui terţ. Partea socială se consideră gajată dacă dreptul creditorului gajist a fost înregistrat în conformitate cu prevederile legislaţiei în vigoare.
(2) În cazul vînzării părţii sociale puse în gaj, asociaţii au dreptul de preemţiune la dobîndirea acesteia în condiţiile art. 23.

Articolul 26. Exercitarea drepturilor codeţinătorilor părţii sociale

(1) Dacă partea socială aparţine indivizibil mai multor persoane, acestea pot să-şi exercite numai solidar drepturile cu privire la partea socială.

(2) Aceştia răspund solidar faţă de societate pentru executarea obligaţiilor ce rezultă din deţinerea părţii sociale.

(3) Dacă nu a fost desemnat un reprezentant comun, actele juridice, pe care societatea trebuie să le săvîrşească faţă de deţinătorul părţii sociale, sînt valabile chiar dacă au fost săvîrşite numai faţă de unul dintre codeţinători. Această regulă se aplică faţă de succesorii unui asociat numai pentru actele juridice săvîrşite după trecerea termenului de treizeci de zile de la data deschiderii succesiunii.
Articolul 27. Urmărirea părţii sociale de către creditori

(1) Creditorii asociatului sînt în drept să urmărească partea socială a acestuia, în conformitate cu prevederile legislaţiei, dacă creanţele nu pot fi satisfăcute din contul altor bunuri ale asociatului debitor.

(2) Realizarea dreptului creditorilor asupra părţii sociale se face cu respectarea dreptului de preemţiune al asociaţilor rămaşi.
Articolul 28. Înregistrarea cesiunii părţii sociale

(1) Partea socială se consideră de drept a dobînditorului la data înregistrării în Registrul de stat al întreprinderilor.

(2) Pentru înregistrarea transferului dreptului de proprietate asupra părţii sociale, dobînditorul va prezenta la Camera Înregistrării de Stat actul juridic de înstrăinare autentificat notarial şi, după caz, confirmarea respectării dreptului de preemţiune ale asociaţilor conform prevederilor art. 23.
Articolul 29. Capitalul de rezervă

(1) Societatea este obligată să formeze un capital de rezervă de cel puţin 10% din cuantumul capitalului social.

(2) Capitalul de rezervă poate fi folosit doar pentru acoperirea pierderilor sau pentru  majorarea capitalului social.

(3) Capitalul de rezervă se formează prin vărsăminte anuale din beneficiul societăţii, în proporţie de cel puţin 5% din beneficiul ei net, pînă la atingerea mărimii stabilite de actul de constituire.

(4) Dacă valoarea activelor nete ale societăţii se reduce sub nivelul capitalului social şi al capitalului de rezervă, vărsămintele în capitalul de rezervă reîncep.
Articolul 30. Modificarea capitalului social

(1) Capitalul social poate fi modificat prin majorare sau reducere. 

(2) Modificarea capitalului social trebuie făcută prin modificarea actului de constituire şi înregistrare în Registrul de stat al întreprinderilor.
Articolul 31. Majorarea capitalului social

(1) Majorarea capitalului social se admite numai după vărsarea lui integrală.

(2) Capitalul social se va majora prin:

a) mărirea proporţională a părţilor sociale din contul beneficiului net al societăţii;

b) depunerea unor noi aporturi de către asociaţi şi / sau de către terţi.

(3) Majorarea capitalului social din contul depunerii unor noi aporturi se va efectua cu respectarea prevederilor art. 22 alin. (3).

(4) Înregistrarea modificărilor în actul de constituire a societăţii, precum şi înregistrarea modificărilor în Registrul de stat al întreprinderilor în cazul majorării capitalului social se efectuează după vărsarea efectivă a aporturilor şi includerea acestora în bilanţul societăţii. La înregistrarea de stat se va face dovada vărsării efective a noilor aporturi.

(5) În cazul în care majorarea capitalului social nu a avut loc, societatea, în termen de trei luni de la data hotărîrii adunării asociaţilor privind introducerea modificărilor în actul de constituire, va restitui asociaţilor aporturile de majorare a capitalului social transmise ei. În cazul în care societatea nu a restituit aportul respectiv în termenul stabilit, aceasta este obligată la plata dobînzii legale.
Articolul 32. Reducerea capitalului social

(1) Societatea este în drept, iar în cazurile prevăzute de lege este obligată, să îşi reducă capitalul social.

(2) Capitalul social poate fi redus prin:

a) reducerea proporţională a valorii nominale a tuturor părţilor sociale;

b) stingerea părţilor sociale dobîndite de societate.

(3) În cazul în care reducerea nu este motivată de pierderi, restituirea către asociaţi a unei fracţiuni din aporturi se efectuează de către societate numai după înregistrarea de stat a hotărîrii de reducere a capitalului social, dar nu mai tîrziu de trei luni de la data înregistrării de stat.

(4) Reducerea valorii nominale a părţilor sociale se efectuează cu respectarea prevederilor art. 22 alin. (3).

(5) Societatea nu poate reduce capitalul social sub minimul stabilit de prezenta lege.

Articolul 33. Obligaţia societăţii de reducere a capitalului social

(1) Societatea este obligată să reducă capitalul social în cazul în care:

a) la expirarea a şase luni de la data înregistrări de stat, asociaţii nu au vărsat integral aporturile subscrise;

b) la expirarea celui de-al doilea şi a următorilor ani financiari, valoarea activelor nete ale societăţii este mai mică decît capitalul social şi asociaţii nu au acoperit pierderile survenite.

(2) În cazurile indicate în alin. (1), adunarea asociaţilor este obligată să decidă reducerea capitalului social:

a) pînă la mărimea capitalului social efectiv vărsat;

b) pînă la valoarea activelor nete constatate conform prevederilor legale.

(3) Dacă în urma reducerii activelor nete mărimea acestora va fi sub mărimea capitalului social minim stabilit de prezenta lege, asociaţii sînt obligaţi să lichideze societatea, dacă nu acoperă pierderile.

(4) În cazul în care societatea nu reduce capitalul social în situaţiile indicate la  alin. (1), societatea, la cererea creditorilor sau a Inspectoratului Fiscal Principal de Stat, poate fi lichidată prin decizia judecăţii.
Articolul 34. Obligaţia de informare a creditorilor şi de înregistrare a reducerii capitalului social

(1) În termen de cincisprezece zile de la data adoptării de către adunarea asociaţilor a hotărîrii de reducere a capitalului social, societatea este obligată să expedieze tuturor creditorilor săi un aviz scris cu privire la reducerea capitalului social şi să publice un anunţ în Monitorul Oficial al Republicii Moldova şi / sau pe pagina web a Camerei Înregistrării de Stat cu privire la reducerea capitalului social. În termen de trei luni de la data publicării anunţului, creditorii societăţii sînt în drept să ceară de la societate garanţii suplimentare sau executarea anticipată a obligaţiilor corespunzătoare şi recuperarea prejudiciului. Pretenţiile se înaintează societăţii în scris.

(2) Reducerea capitalului social se înregistrează la Camera Înregistrării de Stat după expirarea termenului de trei luni de la data publicării anunţului. Dacă creditorii au solicitat garanţii sau au înaintat cereri de executare a obligaţiilor, reducerea capitalului social se înregistrează după acordarea garanţiilor sau, după caz, satisfacerea creanţelor creditorilor. 

(3) În cererea privind înregistrarea reducerii capitalului social, administratorul garantează că au fost executate sau garantate creanţele înaintate de creditori.

(4) Administratorul răspunde pentru daunele cauzate creditorilor prin neînştiinţarea acestora despre reducerea capitalului social sau prin înregistrarea reducerii capitalului social fără garantarea sau, după caz, executarea creanţelor înaintate de creditori.
Articolul 35. Contribuţiile suplimentare ale asociaţilor

(1) Actul de constituire a societăţii poate stipula că asociaţii au dreptul să adopte hotărîri cu privire la vărsarea contribuţiilor suplimentare. Hotărîrile de obligare la contribuţii suplimentare trebuie să fie adoptate cu votul unanim al  asociaţilor.

(2) Contribuţiile suplimentare se varsă proporţional cu părţile sociale ale fiecărui asociat.

(3) Actul de constituire poate limita obligaţia de  vărsare a contribuţiilor suplimentare la o anumită sumă stabilită proporţional părţilor sociale.

Articolul 36. Eliberarea asociatului de obligaţia de a vărsa contribuţia suplimentară în capitalul social

(1) Asociatul care a vărsat integral aportul la capitalul social are dreptul să se elibereze de obligaţia de a vărsa în capitalul social o contribuţie suplimentară, prin punerea la dispoziţia societăţii, în termen de o lună de la data apariţiei acestei obligaţii, a părţii sale sociale, din contul căreia va fi stinsă obligaţia de a vărsa contribuţia suplimentară. În cazul în care asociatul nu se foloseşte de acest drept sau nu varsă contribuţia suplimentară în termenul stabilit, societatea poate informa asociatul prin scrisoare recomandată că partea lui socială se consideră pusă la dispoziţia societăţii.

(2) În termen de o lună de la data la care partea socială a fost pusă la dispoziţia societăţii, societatea este obligată să vîndă partea socială la licitaţie publică. Un alt mod de vînzare poate fi ales numai cu acordul asociatului. Suma care depăşeşte contribuţiile suplimentare restante şi cheltuielile de vînzare se restituie asociatului. Partea socială a acestui asociat va deveni egală cu mărimea contribuţiei suplimentare.

(3) În cazul în care creanţa societăţii nu poate fi satisfăcută prin vînzare, partea socială revine societăţii. Societatea poate înstrăina partea socială din contul său.
Articolul 37. Distribuirea beneficiului

(1) Beneficiul format după achitarea impozitelor şi a altor plăţi obligatorii se distribuie anual, dacă actul de constituire nu prevede altfel. Hotărîrea cu privire la partea din beneficiu care urmează a fi distribuită este adoptată de către adunarea asociaţilor.

(2) Beneficiul va fi distribuit proporţional cu cota de participare în capitalul social. Modul de distribuire a beneficiului societăţii poate fi modificat prin hotărîrea adunării asociaţilor care va fi adoptată cu votul unanim al asociaţilor.

(3) Beneficiul va fi plătit asociaţilor în formă bănească în decurs de treizeci de zile de la data adoptării hotărîrii privind distribuirea beneficiului, dacă adunarea asociaţilor nu a stabilit un alt termen.
Articolul 38. Limitarea distribuirii sau a plăţii beneficiului

(1) Societatea nu este în drept să adopte hotărîrea privind distribuirea beneficiului între asociaţi:

a) pînă la vărsarea integrală a aporturilor;

b) dacă valoarea activelor nete în urma distribuirii beneficiului va deveni mai mică decît suma valorilor capitalului social şi fondului de rezervă;

c) în alte cazuri prevăzute de lege.

(2) Societatea nu este în drept să plătească asociaţilor beneficiul, a cărui distribuire s-a hotărît la adunarea asociaţilor, dacă:

a) la momentul achitării societatea este în stare de insolvabilitate sau poate ajunge în această situaţie în urma achitării;

b) în alte cazuri prevăzute de lege.

(3) În cazul încetării circumstanţelor menţionate în acest articol, societatea este obligată să plătească asociaţilor beneficiul a cărui distribuire s-a hotărît la adunarea asociaţilor.

(4) Beneficiul plătit contrar reglementărilor stabilite la alin.(1) şi (2)  se va restitui societăţii.
Articolul 39. Interdicţia de împrumut 
Societatea nu poate acorda împrumuturi asociaţilor sau terţilor pentru procurarea părţilor sociale ale societăţii. 

Articolul 40. Întreprinderile afiliate şi societăţile dependente

(1) Societatea   poate  avea  întreprinderi  afiliate  şi  societăţi dependente în Republica Moldova, înfiinţate în conformitate cu  prezenta lege  şi  cu  alte  acte  legislative,  iar  în  străinătate  -  şi  în conformitate  cu legislaţia statului străin, dacă acordul  internaţional la care Republica Moldova este parte nu prevede altfel.

(2) Întreprinderile afiliate şi societăţile dependente sînt persoane juridice.

(3) Societatea este considerată întreprindere afiliată dacă o altă societate (cea de bază), fie în virtutea  achiziţionării unei părţi sociale (valori mobiliare) în cuantum de 51% ale primei societăţi, fie în alt temei, are posibilitate să influenţeze deciziile adoptate de prima societate.

(4) Societatea se consideră dependentă dacă o altă societate (cea de bază):

a) a achiziţionat  o parte socială (valori mobiliare) în cuantum de peste  25%,  însă mai puţin decît  51% în  prima societate; şi

b) nu a demonstrat   că   nu   are   posibilitate   să   influenţeze considerabil asupra adoptării hotărîrilor de către prima societate.

(5) Societatea nu este dependentă dacă:

a) orice altă societate  a  achiziţionat o parte socială (valori mobiliare) în cuantum mai mic de  25% ale primei societăţi; şi

b) organul de  stat care exercită reglementarea antimonopolistă  nu a demonstrat  că  o  altă societate  are  posibilitate să influenţeze considerabil  asupra  adoptării hotărîrilor de către prima societate.

(6) Întreprinderile  afiliate şi societăţile dependente nu sînt  în drept  să achiziţioneze părţi sociale şi alte valori mobiliare ale  societăţii de bază.

Titlul IV. ASOCIAŢII. ORGANELE SOCIETĂŢII

Capitolul I. ASOCIAŢII
Articolul 41. Dobîndirea calităţii de asociat
(1) Calitatea de asociat se dobîndeşte prin participarea la constituirea societăţii sau prin dobîndirea, ulterior constituirii, a unei părţi sociale.

(2) Persoană fizică nu poate dobîndi calitatea de asociat dacă acest drept i-a fost interzis prin hotărîre judecătorească sau lege.

(3) Persoana juridică poate dobîndi calitatea de asociat, dacă legea sau actul ei de constituire nu prevede altfel.
Articolul 42. Drepturile asociatului

Asociatul are drepturile stabilite de lege şi de actul de constituire. Acestea includ, printre altele, dreptul de a:

a) participa la conducerea societăţii în conformitate cu prevederile legale şi ale actului de constituire;

b) vota la şedinţele adunării asociaţilor;

c) fi informat despre activitatea societăţii;

d) controla modul de gestionare a societăţii;

e) înstrăina partea socială;

f) cere dizolvarea societăţii;

g) participa la repartizarea beneficiilor;

h) obţine o parte proporţională părţii sociale din valoarea rămasă a patrimoniului societăţii după achitarea cu creditorii şi salariaţii în caz de lichidare a societăţi; 

i) cere excluderea asociatului care nu şi-a vărsat aportul sau care, fiind administrator, a adus daune societăţii prin folosirea semnăturii sau a patrimoniului în favoarea sa sau a altor persoane.
Articolul 43. Dreptul asociatului la informare

(1) Societatea este obligată să prezinte, la cererea asociatului sau a cenzorului, pentru luare de cunoştinţă, actul de constituire al societăţii şi modificările aduse acestuia. La cererea asociatului, societatea este obligată să-i elibereze gratuit copii de pe aceste acte.

(2) Administratorul este obligat să prezinte neîntîrziat, la cererea fiecărui asociat, informaţii privind activitatea societăţii şi să îi pună la dispoziţie cărţile contabile şi alte documente ale societăţii.
Articolul 44. Dreptul la control şi examinare

(1) Fiecare asociat are dreptul la o copie a bilanţului anual.

(2) Asociatul are, de asemenea, dreptul să examineze bilanţul anual, luînd cunoştinţă de cărţile şi documentele societăţii sau să le examineze cu ajutorul unui expert, să ceară explicaţii de la organele societăţii după prezentarea bilanţului anual. Dacă în urma verificării s-au constatat nereguli, societatea va suporta costurile acestui control.
Articolul 45. Obligaţiile asociatului

(1) Asociatul are următoarele obligaţii:

a) să transmită în termenul stabilit aportul la care s-a obligat;

b) să nu divulge informaţiile confidenţiale ale societăţii;

c) să informeze administratorul cu privire la modificarea domiciliului sau a sediului.

(2) Asociatul are şi alte obligaţii stabilite prin lege şi actul de constituire.
Articolul 46. Răspunderea asociatului

(1) Asociatul poate fi urmărit de către societate, în limita aportului nedepus.

(2) Asociatul răspunde faţă de societate pentru daunele aduse acesteia prin întîrzierea vărsării aportului, precum şi pentru daunele reale aduse societăţii prin neexecutarea obligaţiilor stabilite prin actul de constituire şi prezenta lege.

Articolul 47. Excluderea asociatului

(1) Adunarea  asociaţilor, administratorul, unul sau mai mulţi asociaţi pot cere excluderea asociatului care nu a vărsat aportul la care s-a obligat, a asociatului care, în calitate de administrator al societăţii, comite fraude în dauna societăţii, foloseşte semnătura societăţii sau patrimoniul societăţii în favoarea sa sau a terţilor.

(2) Excluderea asociatului se efectuează prin hotărîre judecătorească.

(3) Asociatul exclus nu are dreptul la o parte proporţională din patrimoniul societăţii, ci numai la o sumă de bani ce reprezintă valoarea contabilă a părţii sociale la data excluderii, dacă hotărîrea judecătorească nu prevede altfel. Valoarea părţii sociale a asociatului exclus se restituie în termen de şase luni de la data excluderii, dar numai după repararea prejudiciului cauzat. Obligaţia de reparare a prejudiciului subzistă în partea neacoperită prin aportul vărsat.
(4) Asociatul exclus răspunde de pierderi şi are dreptul la beneficii pînă în ziua excluderii sale. Plata beneficiului se face în termen de treizeci de zile de la data adoptării hotărîrii cu privire la distribuirea beneficiului sau în termen de treizeci de zile de la data-limită cînd o asemenea hotărîre trebuia să fie luată.

(5) Asociatul exclus rămîne obligat faţă de terţi pentru operaţiunile făcute de societate pînă în ziua rămînerii definitive a hotărîrii de excludere. Dacă în momentul excluderii există operaţiuni în curs de executare, asociatul este obligat să suporte consecinţele şi, prin derogare de la alin. (3), nu va putea pretinde valoarea părţii sociale ce i se cuvine decît după terminarea acelor operaţiuni.

Capitolul II.

ORGANELE DE CONDUCERE ALE SOCIETĂŢII

Articolul 48. Adunarea asociaţilor

(1) Organul suprem al societăţii este adunarea asociaţilor. Adunarea asociaţilor se convoacă în şedinţe ordinare şi extraordinare.

(2) Hotărîrile asociaţilor se adoptă la adunarea asociaţilor.

(3) Prin actul de constituire se poate stabili că votarea se poate face şi prin corespondenţă. În acest caz, actul de constituire trebuie să prevadă şi procedura de votare prin corespondenţă, care include în special modalitatea de informare a asociaţilor cu privire la chestiunile supuse votului şi procedura de modificare a acestora, expedierea informaţiei şi a documentelor necesare, termenul de încheiere a procedurii de vot şi termenul de informare a asociaţilor cu privire la rezultatul votării.
Articolul 49. Competenţa adunării asociaţilor

(1) De competenţa exclusivă a adunării asociaţilor ţine:

a) modificarea actului de constituire, inclusiv adoptarea lui într-o nouă redacţie;

b) modificarea capitalului social;

c) desemnarea membrilor consiliului societăţii şi a cenzorului, revocarea acestora;

d) urmărirea cenzorului pentru daunele pricinuite societăţii;

e) aprobarea regulamentului consiliului societăţii;

f) aprobarea dărilor de seamă ale consiliului societăţii, a rapoartelor cenzorului şi auditului independent;

g) aprobarea bilanţului contabil anual;

h) aprobarea dării de seamă anuale şi evaluarea activităţii administratorului;

i) aprobarea hotărîrii privind repartizarea între asociaţi a beneficiului sau a pierderilor suportate de societate;

j) adoptarea hotărîrii privind reorganizarea societăţii şi aprobarea planului de reorganizare; 

k) adoptarea hotărîrii de dizolvare a societăţii, numirea lichidatorului şi aprobarea  bilanţului de lichidare;

l) aprobarea mărimii şi a ordinii de formare a fondurilor societăţii;

m) aprobarea mărimii şi a ordinii de achitare a remuneraţiei membrilor consiliului societăţii şi a cenzorului;

n) aprobarea în prealabil a încheierii contractelor prin care societatea transferă proprietatea sau cedează drepturi, cu titlu gratuit, unor terţi, inclusiv asociaţilor societăţii;

o) constituirea filialelor şi reprezentanţilor societăţii.

(2) Dacă actul de constituire nu prevede altfel, de competenţa adunării asociaţilor ţine:

a) desemnarea şi revocarea administratorului;

b) urmărirea administratorului;

c) aprobarea mărimii şi a ordinii de achitare a remunerării administratorului;

d) aprobarea planului de perspectivă al societăţii;

e) aprobarea regulamentelor interne;

f) adoptarea altor hotărîri atribuite de actul de constituire în competenţa adunării asociaţilor.
Articolul 50. Şedinţa ordinară anuală

(1) Asociaţii sînt convocaţi în şedinţe ordinare ale adunării asociaţilor de către administrator cel puţin o dată pe an.

(2) Data şi locul de desfăşurare a şedinţei anuale a adunării asociaţilor se stabileşte de către administrator, dar aceasta nu poate avea loc mai devreme de treizeci de zile şi mai tîrziu de nouăzeci de zile de la încheierea exerciţiului financiar. Neconvocarea şedinţei ordinare anuale a asociaţilor în termenul stabilit serveşte drept temei pentru revocarea administratorului.

(3) Adunarea anuală a asociaţilor va adopta în mod obligatoriu hotărîri privind problemele indicate în art. 49 alin. (1) lit. f), g), h), i). Pentru adoptarea acestor hotărîri nu se poate vota prin corespondenţă.
Articolul 51. Şedinţa extraordinară

(1) Adunarea asociaţilor se convoacă în şedinţe extraordinare în cazurile stabilite de actul de constituire sau cînd o cer interesele societăţii sau ale asociaţilor.

(2) Şedinţa extraordinară se convoacă de către administrator din proprie iniţiativă sau la cererea scrisă a unuia sau mai multor asociaţi, care deţin cel puţin zece procente din voturi, a consiliului societăţii sau a cenzorului. Şedinţa extraordinară poate fi convocată de către consiliul societăţii, dacă aceasta este prevăzut în actul de constituire.

(3) Dacă convocarea şedinţei extraordinare este solicitată de către asociaţi sau cenzorul societăţii, administratorul este obligat să decidă convocarea adunării sau respingerea cererii în termen de cinci zile de la depunerea acestuia. Cererea de convocare poate fi respinsă în cazul în care:

a) a fost depusă de o persoană fără drept de solicitare a convocării adunării asociaţilor; sau

b) nici o chestiune inclusă în ordinea de zi, propusă de solicitanţii convocării, nu ţine de competenţa adunării asociaţilor.

(4) Şedinţa extraordinară a adunării asociaţilor se ţine într-un termen de cel mult treizeci de zile de la data depunerii cererii.

(5) Dacă administratorul nu convoacă adunarea asociaţilor în termenul stabilit la alin. (4) sau respinge neîntemeiat cererea de convocare, adunarea poate fi convocată de către solicitanţii acesteia.

(6) Asociaţii care au convocat şedinţa extraordinară a adunării asociaţilor suportă cheltuielile pentru pregătirea, convocarea şi desfăşurarea acesteia. Societatea acoperă toate cheltuielile suportate de solicitanţi în cazul în care convocarea şedinţei este întemeiată.
Articolul 52. Hotărîrea privind convocarea adunării asociaţilor

Hotărîrea privind convocarea adunării asociaţilor trebuie să includă informaţii cu privire la data, ora, locul desfăşurării, ordinea de zi a adunării, informaţia şi documentele care vor fi puse la dispoziţia asociaţilor.

Articolul 53. Obligaţia transmiterii informaţiei şi a documentelor necesare pentru participarea la adunarea asociaţilor

(1) Administratorul este obligat să expedieze fiecărui asociat hotărîrea privind convocarea adunării asociaţilor, informaţia şi documentele necesare. Aceeaşi obligaţie o au asociaţii, consiliul societăţii sau cenzorul, în cazul în care aceştia convoacă adunarea asociaţilor.

(2) Informaţia şi documentele necesare pentru dezbaterea chestiunilor incluse suplimentar în ordinea de zi la cererea asociaţilor se aduc la cunoştinţa tuturor asociaţilor în termenul şi în modul stabilit la art. 55 alin. (3).

(3) Înştiinţarea privind convocarea repetată a adunării asociaţilor este transmisă asociaţilor prin scrisoare recomandată, expediată cu cel puţin 8 zile înainte de data desfăşurării adunării.

(4) Actul de constituire poate prevedea şi alte condiţii şi termene de înştiinţare a asociaţilor.
Articolul 54. Informarea asociaţilor privind convocarea adunării asociaţilor

(1) Hotărîrea privind convocarea adunării asociaţilor se aduce la cunoştinţa fiecărui asociat prin scrisoare recomandată, expediată cu cel puţin 10 zile pînă la data desfăşurării adunării.

(2) Actul de constituire a societăţii poate prevedea publicarea unui aviz despre convocarea adunării asociaţilor.

(3) Participarea asociatului sau a reprezentantului lui la adunarea asociaţilor acoperă orice viciu al neinformării şi / sau încălcării modalităţii şi a termenelor de informare.
Articolul 55. Ordinea de zi şi completarea ei

(1) Administratorul decide asupra problemelor incluse în ordinea de zi a adunării asociaţilor, ţinînd cont de cerinţele legale şi ale actului de constituire. Fiecare asociat este în drept să includă în ordinea de zi a adunării asociaţilor problemele care nu au fost incluse de administrator, cu condiţia ca acestea să ţină de competenţa adunării asociaţilor şi să fi fost aduse la cunoştinţa administratorului cu cel puţin cinci zile înainte de data desfăşurării adunării. 

(2) Ordinea de zi a adunării asociaţilor convocată la cerere este determinată de solicitanţi.
(3) Administratorul nu are dreptul să modifice formulările problemelor din ordinea de zi propuse de asociaţi.

(4) Completările şi modificările la ordinea de zi trebuie să fie aduse la cunoştinţa asociaţilor prin scrisoare recomandată, expediată cu cel puţin 3 zile înainte de desfăşurarea adunării asociaţilor.

(5) Ordinea de zi poate fi modificată sau completată în şedinţa adunării asociaţilor, dacă sînt prezenţi sau reprezentaţi toţi asociaţii. Hotărîrea se adoptă cu votul unanim.

(6) Nu se admite modificarea sau completarea ordinii de zi în alte condiţii decît cele prevăzute la alin.(3)-(5).
Articolul 56. Desfăşurarea adunării asociaţilor

(1) Adunarea asociaţilor se desfăşoară în ziua, la ora şi în locul indicate în hotărîrea de convocare expediată fiecărui asociat. Organele sau asociaţii care au convocat adunarea asociaţilor organizează înregistrarea asociaţilor şi a voturilor reprezentate. Asociatul neînregistrat nu poate participa la votare.

(2) Şedinţa  va fi deschisă şi prezidată de către administrator sau de către una dintre persoanele care au convocat adunarea asociaţilor, dacă actul de constituire nu prevede sau adunarea nu hotărăşte altfel.

(3) Procedura desfăşurării adunării asociaţilor se stabileşte printr-un Regulament-tip aprobat de Guvern.

(4) Adunarea asociaţilor este deliberativă dacă voturile reprezentate la adunare sînt suficiente pentru adoptarea a cel puţin unei probleme incluse pe ordinea de zi.

(5) La şedinţa adunării asociaţilor se întocmeşte un proces-verbal, care reflectă în mod obligatoriu problemele examinate, luările de cuvînt, rezultatul votului pentru fiecare problemă de pe ordinea de zi. Procesul-verbal este semnat de toţi asociaţii prezenţi la şedinţă, dacă actul de constituire nu prevede că el se semnează de persoana care a prezidat şedinţa şi de persoana care l-a întocmit. 

(6) Procesele-verbale se păstrează de către administrator. Asociaţii au dreptul să ia copii de pe procesele-verbale.

Articolul 57. Exercitarea dreptului la vot

(1) Asociatul nu este în drept să-şi divizeze voturile.

(2) Asociatul îşi poate exprima votul personal sau printr-un reprezentant. Administratorul nu poate fi reprezentant al asociatului.
(3) Asociatul nu-şi exercită dreptul de vot în deliberările adunării asociaţilor privind aportul său în natură, actele juridice încheiate între el şi societate sau privind răspunderea sa faţă de societate. 

(4) În cazul încălcării interdicţiei prevăzute la alin.(3), asociatul răspunde pentru daunele cauzate societăţii, dacă fără votul său nu s-ar fi obţinut majoritatea cerută de lege.
Articolul 58. Adoptarea hotărîrilor adunării asociaţilor

(1) Hotărîrile adunării asociaţilor se adoptă:

1) cu votul unanim al asociaţilor pentru: 

a) obligarea asociaţilor la contribuţii suplimentare; 

a) modificarea modului de distribuire a beneficiului societăţii; 

c) modificarea sau completarea odinii de zi;

2) cu cel puţin trei pătrimi din voturile asociaţilor pentru: 

a) majorarea capitalului social; 

b) reducerea capitalului social;

c) lichidarea societăţii, numirea lichidatorului şi aprobarea bilanţului de lichidare; 

d) reorganizarea societăţii şi aprobarea planului de reorganizare;

e) transformarea societăţii într-o altă formă, în care asociaţii poartă răspundere nelimitată;

f) aprobarea prealabilă a încheierii contractelor, prin care societatea transferă proprietatea sau cedează cu titlu gratuit drepturi terţilor, inclusiv asociaţilor societăţii;

g) constituirea filialelor şi reprezentanţelor societăţii;
3) cu cel puţin majoritatea voturilor pentru:

a) aprobarea dărilor de seamă şi a rapoartelor administratorului şi ale cenzorului; 

b) repartizarea beneficiului între asociaţi; 

c) desemnarea şi revocarea administratorului şi a cenzorului; 

d) aprobarea mărimii şi a ordinii de achitare a remunerării administratorului şi a cenzorului;

e) adoptarea chestiunilor de procedură; 

f) aprobarea regulamentelor interne; 

g) adoptarea altor hotărîri cu privire la chestiunile ce ţin de competenţa adunării asociaţilor.

(2) Hotărîrile se adoptă prin vot deschis, dacă actul de constituire nu prevede altfel. 

Articolul 59. Adunarea repetată a asociaţilor
(1) Dacă adunarea asociaţilor nu a fost deliberativă sau nu a hotărît asupra tuturor problemelor incluse pe ordinea de zi, adunarea se va întruni, după o nouă convocare, în termen de cel mult cincisprezece zile. Ordinea de zi a adunării repetate a asociaţilor include chestiunile asupra cărora nu s-au adoptat hotărîri.

(2) Adunarea repetată a asociaţilor adoptă hotărîri cu majoritatea voturilor indicată în art. 58 alin. (1), excepţie făcînd hotărîrile cu privire la aprobarea dărilor de seamă şi a raporturilor administratorului şi ale cenzorului şi soluţionarea problemelor de procedură, care se adoptă cu majoritatea voturilor reprezentate la adunare.
Articolul 60. Forţa juridică a hotărîrilor adunării asociaţilor

(1) Hotărîrile adunării asociaţilor sînt obligatorii pentru toţi asociaţii şi organele societăţii.

(2) Hotărîrile cu privire la modificarea actului de constituire al societăţii devin opozabile de la data înregistrării în Registrul de stat al întreprinderilor.

(3) Hotărîrile adunării asociaţilor pot fi modificate şi abrogate de o nouă adunare a asociaţilor.
Articolul 61. Atacarea hotărîrilor adunării asociaţilor în instanţa de judecată

(1) Hotărîrile adunării asociaţilor adoptate cu încălcarea legii sau a actului de constituire pot fi declarate nule de către instanţa judecătorească.

(2) Cererea de anulare poate fi înaintată de către oricare asociat care nu a luat parte la adunarea asociaţilor sau care a votat contra hotărîrii contestate şi a solicitat să se insereze menţiunea respectivă în procesul-verbal al şedinţei.

(3) Cererea de anulare poate fi făcută în termen de trei luni de la data adoptării hotărîrii sau de la data cînd asociatul a aflat sau trebuia să afle despre adoptarea hotărîrii.

Articolul 62. Deciziile asociatului unic

(1) Asociatul unic are drepturile şi obligaţiile ce-i revin, conform prezentei legi, adunării asociaţilor.

(2) Deciziile asociatului unic sînt întocmite în scris.

(3) În actul de constituire poate fi stabilită suplimentar modalitatea adoptării deciziilor în cazul cînd asociatul unic este o persoană juridică.

Capitolul III.  CONSILIUL SOCIETĂŢII
Articolul 63. Constituirea consiliului societăţii

(1) Actul de constituire poate prevedea crearea unui consiliu al societăţii.

(2) Modul de formare, funcţionare şi încetare a împuternicirilor consiliului şi competenţa preşedintelui consiliului sînt stabilite în actul de constituire.
Articolul 64. Competenţa consiliului societăţii

(1) Competenţa consiliului este stabilită de actul de constituire, în conformitate cu prezenta lege.

(2) Actul de constituire poate atribui consiliului următoarele competenţe:

a) desemnarea şi revocarea administratorului;

b) aprobarea dărilor de seamă şi a rapoartelor prezentate de administrator;

c) controlul activităţii şi urmărirea administratorului;

d) aprobarea mărimii şi a ordinii de achitare a remunerării administratorului;

e) prezentarea rapoartelor şi a dărilor de seamă la adunarea asociaţilor în termenele stabilite de actul de constituire sau, în cazul în care actul de constituire nu prevede altfel, o dată pe an;

f) aprobarea planurilor de perspectivă ale societăţii;

g) aprobarea regulamentelor interne, cu excepţia celor ce ţin de competenţa adunării asociaţilor;

h) controlul documentelor contabile şi a altor documente ale societăţii;

i) convocarea adunării asociaţilor ori de cîte ori interesele societăţii o cer.

(3) Consiliul poate avea şi alte atribuţii, cu excepţia celor de competenţă exclusivă a adunării asociaţilor.
Articolul 65. Desemnarea membrilor consiliului

(1) Membrii şi preşedintele consiliului sînt desemnaţi de adunarea asociaţilor pe un termen de un an, dacă actul de constituire nu prevede altfel. Ei pot fi revocaţi oricînd. Hotărîrea de desemnare şi revocare a membrilor consiliului societăţii se adoptă cu majoritatea voturilor asociaţilor. Administratorul poate fi ales în calitate de membru al consiliului. El nu poate fi desemnat ca preşedinte al consiliului.
(2) Consiliul este constituit din cel puţin trei persoane.

(3) Membru al consiliului societăţii nu poate fi persoana căreia, prin lege sau hotărîre judecătorească, îi este interzisă o activitate anume sau exercitarea anumitor funcţii.

Articolul 66. Convocarea consiliului

(1) Consiliul se convoacă de către preşedintele consiliului ori de cîte ori este necesar, dar cel puţin o dată pe trimestru.

(2) Oricare dintre membrii consiliului sau administratorul poate cere preşedintelui convocarea consiliului, indicînd motivele. Şedinţa se va ţine în termen de zece zile de la data solicitării.

(3) Dacă solicitarea făcută de doi membri ai consiliului sau de către administrator nu a fost satisfăcută, solicitanţii pot convoca consiliul, indicînd motivele.
Articolul 67. Hotărîrile consiliului

(1) Hotărîrile consiliului societăţii se adoptă în şedinţă cu majoritatea voturilor membrilor consiliului prezenţi la şedinţă, dacă actul de constituire nu prevede o cotă mai mare de voturi. În caz de paritate a voturilor, votul preşedintelui este decisiv. Procesele-verbale ale şedinţelor consiliului se păstrează la sediul societăţii.

(2) Dreptul de vot al membrului consiliului societăţii nu este transmisibil.

(3) Cvorumul necesar pentru ţinerea şedinţei consiliului societăţii se stabileşte în actul de constituire sau în regulamentul consiliului societăţii şi va constitui nu mai puţin de jumătate din numărul membrilor aleşi ai consiliului.

Articolul 68. Obligaţia de diligenţă şi răspundere a membrilor consiliului

Regulile referitoare la diligenţa şi răspunderea administratorului sînt aplicabile în mod corespunzător membrilor consiliului societăţii.

Capitolul IV. ADMINISTRATORUL

Articolul 69. Generalităţi

(1) Societatea trebuie să aibă unul sau mai mulţi administratori, care administrează şi reprezintă societatea.

(2) Administrator poate fi numai persoana fizică majoră, cu capacitate deplină de exerciţiu. Administrator nu poate fi persoana căreia, prin lege sau hotărîre judecătorească, îi este interzisă exercitarea funcţiei de administrator sau o altă funcţie, care acordă dreptul de dispoziţie asupra bunurilor materiale, precum şi persoanele cu antecedente penale nestinse pentru însuşirea de bunuri prin abuz de încredere, falsificare, înşelăciune, delapidare, mărturie mincinoasă, dare sau luare de mită, dobîndirea şi comercializarea bunurilor obţinute pe care criminală, insolvabilitate intenţionată sau insolvabilitate fictivă etc. 

(3)  Administratorul este salariat al societăţii.
Articolul 70. Desemnarea administratorului

(1) Administratorul societăţii este desemnat de adunarea asociaţilor sau de consiliul societăţii, dacă actul de constituire prevede aceasta, pe un termen de cel mult cinci ani, dacă actul de constituire nu prevede un termen mai scurt. Administratorul poate fi revocat oricînd.

(2) În calitate de administrator poate fi desemnat unul dintre  asociat sau un terţ.

(3) Desemnarea şi încetarea împuternicirilor, precum şi numele şi prenumele, domiciliul şi cetăţenia, data şi locul naşterii, numărul de identitate personal (IDNP) al administratorului se notifică pentru înregistrare în Registrul de stat al întreprinderilor. Notificarea este însoţită de hotărîrea de desemnare sau de încetare a împuternicirilor administratorului.

(4) Administratorul şi fiecare dintre persoanele cu drept de reprezentare a societăţii vor depune la Camera Înregistrării de Stat specimenul semnăturii pe care o vor folosi în actele societăţii.
Articolul 71. Drepturile administratorului

(1) Administratorul este în drept:

a) să săvîrşească actele de gestiune necesare atingerii scopurilor prevăzute în actul de constituire şi hotărîrile adunării asociaţilor;

b) să reprezinte fără procură societatea în raporturile cu organele statului, terţii şi în instanţele de judecată;

c) să elibereze altor persoane mandate pentru săvîrşirea unor acte juridice determinate, dacă aceasta nu este interzis prin actul de constituire;

d) să exercite alte împuterniciri atribuite prin competenţa adunării asociaţilor sau a consiliului.

(2) În cazul în care au fost desemnaţi mai mulţi administratori, aceştia deţin împuterniciri de reprezentare egale, dacă actul de constituire nu prevede altfel.
Articolul 72. Obligaţiile administratorului de gestionare a societăţii

(1) Administratorul este obligat să gestioneze societatea astfel, încît scopurile, pentru care aceasta a fost constituită, să fie realizate cît mai eficient.

(2) Administratorul este obligat să execute hotărîrile adunării asociaţilor şi ale consiliului societăţii.

(3) Administratorul este obligat să ia parte la şedinţele adunării asociaţilor şi ale consiliului societăţii. Administratorul ia parte la aceste şedinţe cu drept de vot dacă el este asociat al societăţii şi membru al consiliului societăţii sau cu drept consultativ în cazuri contrare. 

(4) Administratorul asigură evidenţa contabilă a societăţii, ţinerea registrelor prevăzute de lege şi a actului de constituire şi informează asociaţii cu privire la situaţia şi gestiunea afacerilor.

(5) În exercitarea atribuţiilor sale administratorul trebuie să dea dovadă de diligenţă şi loialitate.

(6) Administratorul este obligat să convoace adunarea asociaţilor dacă activele nete ale societăţii au devenit mai mici decît capitalul ei social.

(7) În cazul apariţiei indiciilor de insolvabilitate, administratorul este obligat să depună imediat, dar nu mai tîrziu decît la expirarea unei luni, cererea introductivă de intentare a procesului de insolvabilitate, dacă asociaţii nu acoperă pierderile.
Articolul 73. Limitarea drepturilor administratorului

(1) Administratorul este obligat faţă de societate să respecte limitele împuternicirilor stabilite prin actul de constituire ori, dacă acesta nu stabileşte altfel, de către adunarea asociaţilor.

(2) Dacă administratorul a încălcat interdicţiile stabilite în alin. (1), societatea sau oricare asociat poate cere, în numele societăţii, repararea daunelor aduse acesteia. 

(3) Acţiunea în despăgubire poate fi intentată în decursul a trei ani din momentul cînd asociaţii au luat cunoştinţă de acţiunea păgubitoare pentru societate.
Articolul 74. Validitatea angajării societăţii

(1) Societatea este angajată în raporturile cu terţii prin actele administratorului, chiar dacă aceste acte depăşesc obiectul societăţii, în afară de cazul în care societatea dovedeşte că terţii cunoşteau sau trebuiau să cunoască depăşirea acestuia.

(2) Nici societatea şi nici terţii, pentru a se sustrage de la obligaţiile asumate, nu sînt în drept să pună la îndoială legalitatea desemnării administratorului sau a altei persoane cu drept de reprezentare a societăţii, dacă această desemnare a fost înregistrată la Camera Înregistrării de Stat. 

(3) Prevederile actului de constituire şi hotărîrile adunării asociaţilor, care limitează împuternicirile de reprezentare conferite de către lege administratorului, nu sînt opozabile terţilor. 
Articolul 75. Raportul administratorului

Administratorul întocmeşte anual un raport privind activitatea societăţii, actul de inventariere a bunurilor societăţii şi alte documente necesare, care urmează a fi prezentate adunării asociaţilor. Administratorul poate fi obligat să prezinte dări de seamă periodice.
Articolul 76. Răspunderea administratorului

(1) Administratorul societăţii poartă răspundere materială deplină pentru daunele pricinuite sub orice formă societăţii, inclusiv pentru cele pricinuite prin plăţi ilegale făcute asociaţilor.

(2) În cazul în care au fost desemnaţi mai mulţi administratori, ei răspund solidar, dacă prin hotărîre judecătorească nu s-a demonstrat altfel.
(3) Persoana cu funcţii de răspundere a societăţii este eliberată de răspundere materială solidară pentru decizia organului executiv colegial al societăţii sau a consiliului societăţii dacă:

a) a votat contra luării acestei decizii de către organul de conducere respectiv; şi

b) opinia ei separată este anexată la procesul-verbal al şedinţei organului respectiv sau este consemnată în procesul-verbal.

(4) Dreptul de a înainta acţiunea cu privire la repararea daunelor comise de administrator aparţine societăţii şi asociaţilor. Prescripţia privind repararea daunelor este de trei ani de la data cînd a fost comisă frauda.

(5) Hotărîrea societăţii de exonerare de răspundere a administratorului este nulă dacă sînt lezate interesele terţilor, chiar dacă administratorul a acţionat pe baza hotărîrii adunării asociaţilor.

Capitolul V. CENZORUL

Articolul 77. Desemnarea cenzorului

(1) Pentru exercitarea controlului asupra gestiunii societăţii şi a acţiunilor administratorului, adunarea asociaţilor poate desemna unul sau mai mulţi cenzori dintre asociaţi sau un terţ.

Dacă numărul asociaţilor în societate depăşeşte cincisprezece,  desemnarea cenzorului este obligatoare. Numărul cenzorilor se stabileşte prin actul de constituire al societăţii.

(2) Cenzorul este desemnat pentru o perioadă de trei ani. El poate fi revocat oricînd.

(3) Nu pot fi cenzori următoarele persoane:

a) administratorul şi membrii consiliului societăţii;

b) rudele sau afinii pînă la gradul patru inclusiv sau soţul administratorului;    .

с) persoanele care primesc de la societate sau de la administrator un salariu sau o remuneraţie pentru o altă funcţie decît aceea de cenzor;

d) persoanele indicate la art. 69 alin. (2).

(4) În cazul în care cenzorul a fost desemnat cu încălcarea dispoziţiilor alin. (3), hotărîrea de desemnare este nulă.

(5) Cenzorul este remunerat cu o indemnizaţie fixă, determinată de adunarea asociaţilor.

(6) În cazul nedesemnării cenzorului, fiecare sau unul dintre asociaţii care nu sînt administratori ai societăţii va exercita dreptul de control.

(7) Societatea poate să desemneze un auditor independent în locul cenzorului.

Articolul 78. Efectuarea controlului gestiunii societăţii

(1) Cenzorul efectuează periodic controlul gestiunii societăţii din proprie iniţiativă sau la cererea asociaţilor. Cenzorul este obligat să controleze gestiunea societăţii după încheierea exerciţiului financiar, verificînd darea de seamă financiară şi inventarul bunurilor societăţii şi efectuînd alte acţiuni necesare pentru evaluarea obiectivă a gestiunii societăţii.

(2) Cenzorul întocmeşte un raport cu privire la fiecare control efectuat. În caz de divergenţe între cenzori, aceştia întocmesc rapoarte separate. Rapoartele cenzorilor sînt prezentate adunării asociaţilor.

(3) Cenzorul este obligat să convoace adunarea asociaţilor dacă a constatat fapte care contravin legii sau actului de constituire şi care au pricinuit sau pot pricinui daune societăţii.

(4) Administratorul este obligat să pună la dispoziţia cenzorului toate documentele necesare efectuării controlului. 

Articolul 79. Răspunderea cenzorului

(1) Cenzorul răspunde pentru daunele cauzate societăţii sau asociaţilor prin neexecutarea sau executarea inadecvată a obligaţiilor ce îi revin sau prin reflectarea neobiectivă a rezultatelor controlului. Cenzorul răspunde timp de trei ani de la data întocmirii actului de control prin care au fost aduse prejudicii societăţii.

(2) Actul de constituire poate conţine prevederi cu privire la alte temeiuri de răspundere a cenzorului.

Titlul V. REORGANIZAREA Şl LICHIDAREA SOCIETĂTII

Articolul 80. Reorganizarea societăţii

Reorganizarea societăţii se efectuează prin fuziune (contopire şi absorbţie), dezmembrare (divizare şi separare) sau transformare, conform dispoziţiilor Codului civil. 
Articolul 81. Dizolvarea şi lichidarea societăţii

(1) Societatea se dizolvă şi se lichidează pe baza temeiurilor şi conform procedurii stabilite de Codul civil şi de prezenta lege.

(2) Societatea se poate dizolva şi pentru grave neînţelegeri între asociaţi. Se consideră că neînţelegerea dintre asociaţi este gravă în cazul în care voturile asociaţilor s-au repartizat astfel încît nu se poate adopta hotărîrea de desemnare a administratorului, adunarea asociaţilor nu a fost convocată şi nu s-a desfăşurat mai mult de 3 ani consecutivi, precum şi în alte cazuri stabilite de lege şi de actul de constituire sau de instanţa de judecată.

(3) În cazul în care asociaţii nu pot adopta o anumită decizie în decurs de 3 luni, în urma cărui fapt societatea suferă prejudicii, fiecare asociat este în drept să ceară: 

a) răscumpărarea părţii sociale pe care o deţine la un preţ de piaţă, sau 

b) separarea acestuia din societate cu un volum de active proporţional părţii sociale pe care o deţine, sau

c) dizolvarea şi lichidarea societăţii cu divizarea patrimoniului. 

Dizolvarea şi lichidarea societăţii poate fi cerută în cazul în care este imposibilă răscumpărarea părţii sociale sau separarea.

Titlul VI. DISPOZIŢII TRANZITORII Şl FINALE

Articolul 82. Păstrarea documentelor societăţii

(1) Societatea este obligată să păstreze următoarele documente:

a) documentele de constituire a societăţii şi toate modificările aduse acestora şi înregistrate la organul înregistrării de stat;

b) procesele-verbale ale şedinţelor adunării asociaţilor, care conţin hotărîrile cu privire la constituirea societăţii, la aprobarea valorii aporturilor în natură şi alte hotărîri asupra chestiunilor de constituire a societăţii;

c) certificatul înregistrării de stat a societăţii;

d) documentele ce confirmă drepturile societăţii asupra patrimoniului ei;

e) registrele societăţii;

f) regulamentele filialelor şi ale reprezentanţelor societăţii;

g) procesele-verbale ale şedinţelor adunărilor asociaţilor şi ale consiliului societăţii; 

h) concluziile auditorului şi ale organelor fiscale; 

i) documentele interne ale societăţii;

j) alte documente prevăzute de legislaţie, de actul de constituire al societăţii, de documentele societăţii, de adunările asociaţilor şi de administrator.

(2) Societatea păstrează documentele prevăzute la alin. (1) la sediul societăţii.

(3) În cazul lichidării societăţii, lichidatorul sau administratorul este obligat să transmită arhivei, în conformitate cu legislaţia, documentele societăţii anterior radierii ei din Registrul de stat al întreprinderilor.

Articolul 83. Efecte asupra documentelor societăţilor înregistrate

(1) Prevederile actelor de constituire a societăţilor înregistrate pînă la data intrării în vigoare a prezentei legi sînt aplicabile în măsura în care nu contravin acesteia.
(2) Societăţile constituite pînă la intrarea în vigoare a prezentei legi sînt obligate să-şi aducă capitalul social în concordanţă cu prezenta lege, în termen de 3 ani, eşalonat, după cum urmează: 
pînă la expirarea primului an în exerciţiu – nu mai mic decît 10000 lei; 
pînă la expirarea celui de al doilea an – nu mai mic decît 20000 lei; 
pînă la expirarea celui de al treilea an – nu mai mic decît 30000 lei.  
Articolul 84. Efectele asupra unor acte normative

La data intrării în vigoare a prezentei legi, Guvernul va aduce actele sale normative în conformitate cu aceasta. 

Articolul 85. Intrarea în vigoare

Prezenta lege intră în vigoare la data expirării termenului de trei luni din data publicării.

Preşedintele Parlamentului 

PAGE  

